Afgetrede joernalis vermoorJeremy Gordin (Foto: PoliticsWeb/Twitter) Die veteraanskrywer en -joernalis Jeremy Gordin (70) is Vrydag tydens ŉ rooftog by sy huis in Parkview, Johannesburg, vermoor. Die huis is geplunder en Gordin se motor en ander items gebuit. Hy was alleen tuis ten tyde van die voorval en geen inhegtenisnemings is tot dusver gedoen nie, sê kapt. Mavela Masondo, polisiewoordvoerder. Volgens Masondo was Gordin se vrou, Deborah, in Kaapstad en het die aand nie vir Gordin in die hande gekry nie. “Sy het ‘n familievriend gevra om te gaan kyk of alles in orde is en dit is toe dat die vriend op Gordin se liggaam afgekom het,” sê Masondo. Gordin se bebloede liggaam vol wonde is op die vloer in die huis aangetref. Gordin was ŉ voormalige mederedakteur by The Sunday Independent en die skrywer van oudpres. Jacob Zuma se boek, Zuma: A Biography. In onlangse jare was hy nog ŉ gereelde rubriekskrywer vir Politicsweb. Hy het in 2009 vir dié publikasie begin skryf. Gordin was ook aan stuur van sake by die Justice Project van die Universiteit van Witwatersrand (Wits) se joernalistieke departement. Hy het met dié projek geveg vir die vrylating van Fusi Mofokeng en Tshokolo Mokoena, wat verkeerdelik aan misdade skuldig bevind is. Volgens James Myburgh van Politicsweb is daar in November verlede jaar twee keer by Gordin se huis ingebreek. Die eerste keer is die buitegeboue geteiken en die tweede keer Gordin se huis. Gordin word oorleef deur Deborah en hul twee kinders, Jake en Nina. Sy kollegas beskryf hom as ŉ goedhartige persoon met baie geesdrif. Myburgh sê Gordin was ook ŉ “rots van morele ondersteuning”. “Hy was ŉ groot intellektuele metgesel wanneer dit kom by die navorsing van sommige groot onopgeloste raaisels van ons geskiedenis,” skryf Myburgh. Roy Isacowitz, Gordin se vriend van die afgelope 60 jaar, skryf dat Gordin die afgelope paar jaar die verbrokkeling van die Suid-Afrikaanse samelewing in sy skryfwerk benadruk het. Hy het selfs ŉ ope brief gepubliseer waarin hy vir sy kinders sê hulle moet Suid-Afrika verlaat. “Jeremy, ŉ diabeet, was 70 toe hy gesterf het. Hy het nie gedink hy het die krag (of die finansies) om elders oor te begin nie. Dit is ŉ jammerte. Hy was nie ŉ vreemdeling in sy eie land nie, maar weens die omstandighede het dit vir hom baie vreemd hier geword,” vertel Isacowitz. Reggy Moalusi, uitvoerende direkteur van die Suid-Afrikaanse Nasionale Redakteursforum (Sanef), het aan Maroela Media gesê Gordin was lief vir skryf en ŉ gebore joernalis. “Hy was ŉ toegewyde joernalis wat nooit bang was om die status quo te bevraagteken nie, hoe ongemaklik dit ook al sou wees,” sê Moalusi.